Broj: 711-I-1961-M-132/21-04-11

Zagreb, 24. studeni 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković, Davorina Ivanjeka, i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev dužnosnika Željka Kacuna, zamjenika općinskog načelnika Općine Nedelišće do 19. svibnja 2021.g.**,za davanjem mišljenja Povjerenstva**,** na 149. sjednici, održanoj 24. studeni 2021.g., donosi sljedeću:

**ODLUKU**

**Na temelju članka 20. stavka 4. ZSSI-a, daje se suglasnost dužnosniku Željku Kacunu, zamjeniku općinskog načelnika Općine Nedelišće do 19. svibnja 2021.g., za stupanje u radni odnos u trgovačkom društvu NED-KOM d.o.o., na nerukovodećem radnom mjestu, s obzirom da iz utvrđenih okolnosti poslovnih odnosa između Općine Nedelišće i navedenog trgovačkog društva, koji su nastali u vrijeme obnašanja dužnosti zamjenika općinskog načelnika Općine Nedelišće, proizlazi da ne postoji sukob interesa dužnosnika Željka Kacuna.**

Obrazloženje

Zahtjev za davanjem mišljenja Povjerenstva podnio je dužnosnik Željko Kacun, zamjenik općinskog načelnika Općine Nedelišće do 19. svibnja 2021.g. Zahtjev je u Povjerenstvu zaprimljen pod poslovnim brojem 711-U-5085-M-132/21-01-2 dana 15. listopada 2021.g., povodom kojeg se vodi predmet broj: M-132/21.

Člankom 3. stavkom 1. podstavkom 39. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da je dužnosnik Željko Kacun obnašao dužnost zamjenika općinskog načelnika Općine Nedelišće u mandatima 2013.-2017. i 2017.-2021. do 19. svibnja 2021.g., stoga je i Željko Kacun na temelju obnašanja navedenih dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

Dužnosnik u predmetnom zahtjevu za davanjem mišljenja postavlja zahtjev u odnosu na situaciju postoji li sukob interesa u slučaju njegovog zapošljavanja na nerukovodećem radnom mjestu u trgovačkom društvu NED-KOM d.o.o. koja je u 100 postotnom vlasništvu Općine Nedelišće. Dužnosnik navodi kako je u prethodna dva mandata obnašao dužnost zamjenika općinskog načelnika Općine Nedelišće, u mandatu 2013. do 2017., volonterski, a u mandatu 2017. do 2021. godine profesionalno. Po isteku prethodnog mandata koristi pravo na naknadu plaće nakon prestanka obnašanja dužnosti u trajanju od šest mjeseci. Za vrijeme obnašanja dužnosti u mandatu 2017. do 2021. godine, uz samu dužnost, obavljao je bez dodatne naknade informatičku podršku i razvoj IT sustava u JLS (u kojoj je obnašao dužnost) i poslovnim subjektima u njezinom vlasništvu. Ujedno je autor programskog rješenja kojim je objedinjena kolaboracija unutar odsjeka JLS i povezanih poslovnih subjekata te pružanje digitalnih usluga građanima iz djelokruga općinske uprave. Obzirom na potrebu za daljnjom podrškom i razvojem cjelokupnog IT sustava i programskog rješenja te iskazani interes i drugih JLS u okruženju za tim rješenjem, smisleno je staviti ga na tržište putem tvrtke NED-KOM d.o.o. koja ima registriranu djelatnost usluga informacijskog društva. Ujedno je tvrtka NED-KOM d.o.o., strateškim planom razvoja Općine Nedelišće predviđena kao nositelj svih aktivnosti na razvoju i pružanju digitalnih usluga građanima kroz implementaciju proizvoda i usluga koncepta Pametni gradovi-općine.

Slijedom navedenog dužnosnik traži Povjerenstvo da, temeljem članka 20. ZSSI-a razmotri sve okolnosti slučaja, donese mišljenje te u slučaju da ne postoji sukob interesa izda i suglasnost za sklapanje Ugovora o radu s tvrtkom NED-KOM d.o.o. prije isteka roka od 12 mjeseci nakon prestanka obnašanja javne dužnosti.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Stavkom 4. istog članka propisano je da u slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Uvidom u sudski registar Trgovačkog suda u Varaždinu Povjerenstvo je utvrdilo da je pod matičnim brojem subjekta 070168758 upisano trgovačko društvo NED-KOM d.o.o., OIB: 47253514896. Navedeno trgovačko društvo je u 100% vlasništvu Općine Nedelišće, a kao osobe ovlaštene za zastupanje upisan je Tomislav Serec, direktor - zastupa društvo samostalno i pojedinačno od 01.07.2021. do 30.06.2022.

Povjerenstvo je od Općine Nedelišće zatražilo očitovanje je li Općina Nedelišće, za vrijeme mandata dužnosnika Željka Kacuna, zamjenika općinskog načelnika Općine Nedelišće, odnosno u razdoblju od 27.05.2013. do 19.05.2021.g., stupala u bilo koju vrstu poslovnih odnosa i/ili namjerava stupiti u poslovni odnos s trgovačkim društvom NED-KOM d.o.o. Ukoliko je bilo poslovnih odnosa ili su isti planirani, zatraženo je očitovanje o pojedinostima poslovnih odnosa, odnosno o kojoj vrsti poslovnih odnosa je riječ, kada su isti sklopljeni, tko je i kada donio odluku o stupanju u poslovne odnose te posebice koja je bila uloga dužnosnika Željka Kacuna u istima.

Općina Nedelišće je dana 11. studenog 2021.g. dostavila očitovanje, KLASA: 005-01/21-01/09 URBROJ: 2109/12-01-21-2 od 2. studenog 2021.g., u kojem se navodi da je NED-KOM d.o.o. trgovačko društvo čiji je osnivač i jedini vlasnik Općina Nedelišće, a osnovano je s ciljem obavljanja komunalnih djelatnosti definiranih Zakonom o komunalnoj djelatnosti (Narodne novine br. 68/18, 110/18 i 32/20). Odluku o osnivanju trgovačkog društva, tj. Izjavu o osnivanju trgovačkog društva NED- KOM društvo s ograničenom odgovornošću za obavljanje komunalnih djelatnosti donijelo je Općinsko vijeće Općine Nedelišće, na svojoj 12. sjednici, održanoj dana 6. prosinca 2018. godine. Općinsko vijeće Općine Nedelišće donijelo je Odluku o povjeravanju obavljanja komunalnih djelatnosti, na svojoj 20. sjednici, održanoj dana 19. prosinca 2019. godine, a Odluku o povjeravanju obavljanja komunalne djelatnosti - usluga ukopa i kremiranja pokojnika u krematoriju unutar groblja, na svojoj 31. sjednici, održanoj dana 14. travnja 2021. godine. Slijedom navedenog, Općina Nedelišće u stalnom je poslovnom odnosu sa trgovačkim društvom NED-KOM d.o.o. putem korištenja usluga obavljanja komunalnih djelatnosti, a to planira i u budućnosti.

U očitovanju se navodi kako tadašnji zamjenik općinskog načelnika Željko Kacun nije aktivno sudjelovao u donošenju odluka o stupanju u poslovni odnos sa trgovačkim društvom NED-KOM d.o.o.

Nastavno na predmetni zahtjev dužnosnika Povjerenstvo prethodno navodi kako je člankom 14. stavkom 1. ZSSI-a u vezi s člankom 20. stavkom 3. ZSSI-a propisano da dužnosnici ne mogu biti članovi upravnih tijela i nadzornih odbora trgovačkih društava za vrijeme obnašanja dužnosti kao niti 12 mjeseci po prestanku obnašanja dužnosti. U odnosu na ovo ograničenje Povjerenstvo ističe kako je dužnosnik predmetni zahtjev postavio u odnosu na moguće zapošljavanje na nerukovodećem mjestu, što nije obuhvaćeno ograničenjem propisanim navedenom odredbom ZSSI-a.

Nadalje, iz prikupljenih podataka utvrđeno je kako je trgovačko društvo NED-KOM d.o.o., za vrijeme mandata bivšeg zamjenika općinskog načelnika Željka Kacuna, imalo poslovne odnose s Općinom Nedelišće, koji se odnose na obavljanje komunalnih djelatnosti te na obavljanje komunalne djelatnosti - usluga ukopa i kremiranja pokojnika u krematoriju unutar groblja. Odluke o povjeravanju obavljanja ovih djelatnosti navedenom trgovačkom društvu, ispred Općine Nedelišće, donijelo je Općinsko vijeće Općine Nedelišće. Prema očitovanju Općine dužnosnik Željko Kacun nije aktivno sudjelovao u donošenju odluka o stupanju u navedene poslovne odnose.

Stoga Povjerenstvo utvrđuje kako iz navedenih okolnosti proizlazi da ne postoji sukob interesa dužnosnika Željka Kacuna te mu se, na temelju članka 20. stavka 4. ZSSI-a, daje suglasnost za moguće stupanje u radni odnos u trgovačkom društvu NED-KOM d.o.o., na nerukovodećem radnom mjestu.

Slijedom navedenog, Povjerenstvo je donijelo odluku kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Željko Kacun, osobnom dostavom

2. Objava na internetskoj stranici Povjerenstva

3. Pismohrana